Jakobus 2 ABA - My vriende, julle glo in die Here Jesus - Bible Search
Jakobus 1 Jakobus 3
Julle moenie dink dat party mense belangriker is as ander mense nie
1My vriende, julle glo in die Here Jesus Christus wat die Koning is. Daarom moet julle nie dink dat een mens belangriker is as ’n ander mens nie. 2Miskien kom daar in julle vergadering ’n man wat ’n goue ring aan sy vinger het en wat mooi klere dra. En miskien kom daar ook ’n arm man wat vuil en stukkende klere dra. 3As julle dink die man wat die mooi klere dra, is belangrik en julle sê vir hom: “Kom sit hier op die goeie sitplek,” maar julle sê vir die arm man: “Gaan staan daar agter” of “Sit hier by my voete,” 4dan dink julle dat die een persoon belangriker is as die ander persoon. Dan is julle soos *regters wat verkeerd besluit omdat hulle verkeerd dink. 5My vriende, ek is baie lief vir julle, julle moet luister na my. Die mense van die wêreld dink miskien dat party mense arm is, maar júlle weet dat God arm mense gekies het om ryk te wees. Hulle is ryk omdat hulle in Hom glo en omdat Hy belowe het dat Hy die Koning sal wees van die mense wat lief is vir Hom. 6Maar dit is júlle wat arm mense *verneder het. Julle het dit gedoen, maar julle weet goed dat dit die ryk mense is wat vir julle laat swaarkry en dat dit húlle is wat vir julle na die hof toe vat. 7En julle weet ook goed dat dit die ryk mense is wat die mooi Naam van God *laster, God aan wie julle behoort.
8Die hemelse Koning sê in sy wette in die Ou Testament: “*Jy moet lief wees vir jou *naaste soos jy lief is vir jouself.”
As julle dit doen, dan het julle ’n goeie ding gedoen. 9Maar as julle dink een persoon is belangriker as ’n ander persoon, dan doen julle sonde, en die wette wys dan dat julle nie gehoorsaam is nie. 10Wanneer ’n mens nie doen wat een van die wette van God sê nie, maar hy doen wat al die ander wette sê, dan is hy so *skuldig soos iemand wat verkeerd gedoen het teen al die wette van God. 11Want God het gesê: “*Jy mag nie *egbreuk pleeg nie.”
Hy het ook gesê: “Jy mag nie iemand doodmaak nie.”
As jy nie egbreuk pleeg nie, maar jy maak iemand dood, dan doen jy nie wat die wette sê nie. 12Wanneer julle praat of iets doen, dan moet julle altyd onthou dat God julle sal *oordeel. God sal julle oordeel met die wette wat vir mense vrymaak. 13Want wanneer God oordeel, dan sal Hy nie jammer wees vir mense wat nie goed was vir ander mense nie. Maar as mense goed was vir ander mense, dan sal God nie vir hulle straf nie.
Geloof wat net praat en niks doen nie, is dood
14My vriende, dit help niks as julle sê dat julle in God glo, maar julle doen nie wat God wil hê nie. As julle so glo, dan sal dit julle nie red nie. 15’n Ander *gelowige het miskien nie klere nie en hy het nie elke dag genoeg kos om te eet nie, 16en een van julle sê miskien vir so ’n persoon: “Ek hoop dit gaan goed met jou, jy moet warm klere aantrek en genoeg eet.”
Maar as julle nie vir daardie persoon gee wat hy nodig het nie, dan moet julle weet dat dit niks help nie. 17So gaan dit ook met mense wat sê dat hulle in God glo, maar hulle doen nie wat Hy wil hê nie. Om so te glo, beteken niks, daardie geloof is dood.
18Maar iemand sal miskien sê: “Een persoon glo in God en ’n ander persoon doen wat God wil hê.”
Maar ek sê nee, dit is verkeerd. Wys vir my hoe jy kan glo en nie doen wat God sê nie, dan wys ek vir jou dat ek glo omdat ek doen wat God sê. 19Jy glo dat daar een God is, en dit is reg. Die *duiwels glo dit ook en hulle is so bang dat hulle bewe.
20*Dwase mens, almal weet dat dit niks help om te sê jy glo in God as jy nie doen wat Hy sê nie. 21Abraham, ons *voorvader, het sy seun Isak na die *altaar gebring om hom te *offer. Julle weet dat God hom *vrygespreek het omdat hy gedoen het wat God wil hê. 22Nou kan jy verstaan dat Abraham gesê het hy glo in God, want hy het gedoen wat God wil hê. Ja, hy het gedoen wat God wil hê, en dít het gewys dat hy heeltemal in God glo. 23So het ook gebeur wat in die Ou Testament geskryf is: “*Abraham het God geglo, en God het hom vrygespreek.”
Daarom het God gesê Abraham is sy vriend. 24Julle moet verstaan dat God ’n mens vryspreek omdat daardie mens dóén wat God wil hê. God spreek hom vry, maar Hy doen dit nie net omdat die mens sê dat hy in God glo nie. 25Julle weet ook dat God vir Ragab, die *prostituut, vrygespreek het omdat sy gedoen het wat Hy wou hê. Sy het die *spioene genooi om in haar huis in te kom en sy het vir hulle gehelp om weg te gaan op ’n ander pad. 26’n Liggaam wat nie asemhaal nie, is dood. So is geloof ook dood wanneer ’n mens nie doen wat God wil hê nie.